A BIZOTTSÁG 1117/2008/EK RENDELETE
(2008. november 11.)
az 1782/2003/EK tanácsi rendelet IV. és IVa. címeiben meghatározott támogatási rendszereket, továbbá a pihentetett terület alapanyag-termelésre való használatát illetően ugyanezen rendelet alkalmazásának részletes szabályozásáról szóló 1973/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 110b. cikkének (2) bekezdésére és 145. cikke r) pontjának második francia bekezdésére,
mivel:
(1)
A 637/2008/EK rendelettel (2) módosított 1782/2003/EK rendelet, a Bíróságnak a C-310/04. sz. ügyben hozott ítéletével összhangban megállapítja a termeléstől függő támogatásnál a gyapotra alkalmazandó szabályokat.
(2)
Az 1782/2003/EK rendelet IV. címének 10a. fejezete alapján így közvetlen támogatásban részesíthető a gyapottermelés. Ezért szükséges az 1973/2004/EK bizottsági rendeletben (3) megállapított, vonatkozó részletes szabályok kiigazítása.
(3)
Az 1782/2003/EK rendelet 110b. cikkének (1) bekezdése szerint a gyapotra nyújtott hektáronkénti támogatásra való jogosultság feltétele, hogy a termelő a gyapottermesztésre használt területet elismert fajtákkal vesse be, és a gyapotot a tagállam által engedélyezett földterületen termessze. Ezért tisztázni kell a gyapottermelésre alkalmas mezőgazdasági földterületek engedélyezésének és a fajták elismerésének feltételeit.
(4)
A hektáronkénti gyapotra vonatkozó támogatás megszerzéséhez a termelőknek engedélyezett földterületeket kell bevetniük. Indokolt megállapítani a bevetés tényét meghatározó kritériumot. Annak megállapításához, hogy a bevetés megfelelően történt-e, objektív kritériumként kell figyelembe venni a tagállamok által a talaj- és éghajlati viszonyoktól és a regionális sajátosságoktól függően meghatározott minimális ültetési sűrűséget.
(5)
A gyapottermelő ágazati szervezetek elismerését a tagállamoknak objektív kritériumok szerint kell végezniük, amelyek az ágazati szervezetek méretével és belső szervezeti felépítésével kapcsolatosak. Indokolt előírni az ágazati szervezet méretét, szem előtt tartva annak szükségét, hogy a gyapot tisztítását végző tag elegendő mennyiségű tisztítatlan gyapotot tudjon átvenni.
(6)
A támogatási rendszer működésében fellépő komplikációk elkerülésének érdekében, egy termelő nem lehet egynél több ágazati szervezet tagja. Ugyanezen okból, ha egy termelő, aki ágazati szervezeti tag, vállalja, hogy az általa megtermelt gyapotot leszállítja, ezt csak olyan gyapottisztítónál teheti meg, aki tagja az ő ágazati szervezetének.
(7)
A gyapotra vonatkozó támogatási rendszer követelménye, hogy a tagállamok a gyapottermelésről bizonyos tájékoztatást adjanak a termelőiknek, így például az elismert fajtákról, a földterületek engedélyezésének objektív kritériumairól, valamint a minimális ültetési sűrűségről. A mezőgazdasági termelők kellő időben való tájékoztatása érdekében a tagállamnak meghatározott határidőn belül kell közölnie az említett adatokat.
(8)
Az 1973/2004/EK rendeletet ezért ennek megfelelően módosítani kell.
(9)
Mivel az 1782/2003/EK rendelet IV. címének 10a. fejezetében megállapított szabályok 2009. január 1-jétől érvényesek, indokolt, hogy az ezen rendeletben meghatározott részletes szabályozás is ugyanazon a napon lépjen életbe.
(10)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
Az 1973/2004/EK rendelet 17a. fejezete helyébe a következő szöveg lép:
„17a. FEJEZET
GYAPOTRA VONATKOZÓ TERMÉNYSPECIFIKUS TÁMOGATÁS
171a. cikk
Mezőgazdasági földterületek engedélyezése gyapottermelés céljából
A tagállamok megállapítják az objektív kritériumokat, amelyek az 1782/2003/EK rendelet 110a. cikkében előírt terményspecifikus gyapottámogatás céljából történő földterület-engedélyezés alapjául szolgálnak.
Az említett kritériumok egy vagy több elemen alapulnak az alábbiak közül:
a)
a jelentős mennyiségű gyapotot termelő régiók mezőgazdasága;
b)
a szóban forgó területek talaj- és éghajlati viszonyai;
c)
az öntözővíz-kezelés;
d)
a várhatóan környezetkímélő vetésforgók és termesztéstechnológiák.
171aa. cikk
A vetésre szánt fajták engedélyezése
A tagállamok a Mezőgazdasági Növényfajok Közös Fajtajegyzékében felsoroltak közül a piac szükségleteihez igazodó fajtákat engedélyezik.
171ab. cikk
A támogathatóság feltételei
A területeknek az 1782/2003/EK rendelet 110b. cikkének (1) bekezdésében előírt bevetésénél teljesíteni kell a minimális ültetési sűrűséget, amelyet a tagállamok határoznak meg a talaj- és éghajlati viszonyok és - adott esetben - a helyi sajátosságok függvényében.
171ac. cikk
Mezőgazdasági gyakorlatok
A tagállamok külön szabályokat írhatnak elő a megfelelő növekedési körülményeket biztosító ültetvénygondozáshoz és betakarításhoz szükséges mezőgazdasági gyakorlatokra vonatkozóan.
171ad. cikk
Ágazati szervezetek elismerése
(1) Évente legkésőbb december 31-ig a tagállamok a következő évi vetésre nézve elismernek minden olyan gyapottermelési ágazati szervezetet, amely azt kérelmezi, és amely:
a)
a tagállam által legalább 4 000 hektárban meghatározott alsó határt összességében meghaladó, a 171a. cikkben említett engedélyezési kritériumoknak megfelelő földterületet foglal magában, valamint legalább egy gyapottisztító üzemet;
b)
belső működési szabályokat fogadott el, különösen a belépési és tagdíjfizetési feltételekről, a nemzeti és közösségi jogszabályokkal összhangban.
A 2009. évre azonban a tagállamoknak 2009. február 28-ig kell az ágazati szervezeteket elismerniük.
(2) Amennyiben megállapítást nyer, hogy egy ágazati szervezet nem teljesíti az (1) bekezdésben előírt elismerési követelményeket, a tagállam visszavonja az elismerést, kivéve ha az említett követelmények teljesítésének hiányára ésszerű határidőn belül megoldást találnak. Amennyiben a tagállam az elismerés visszavonását tervezi, értesíti erről a szándékról az ágazati szervezetet, továbbá ismerteti a visszavonás indokait. A tagállam lehetővé teszi az ágazati szervezet számára, hogy meghatározott időn belül megtegye észrevételeit. Visszavonás esetén a tagállamok megfelelő szankciók alkalmazásáról rendelkeznek.
Azok a mezőgazdasági termelők, akik olyan ágazati szervezetek tagjai, amelyeknek az elismerését e bekezdés első albekezdésével összhangban visszavonták, elveszítik az 1782/2003/EK rendelet 110e. cikkének (2) bekezdésében meghatározott támogatásnövelésre való jogosultságukat.
171ae. cikk
A termelők kötelezettségei
(1) Egyazon termelő nem lehet tagja egynél több ágazati szervezetnek.
(2) Az ágazati szervezeti tagsággal rendelkező termelő köteles az általa megtermelt gyapotot olyan gyapottisztítónál leadni, aki ugyanazon ágazati szervezet tagja.
(3) Elismert ágazati szervezetben termelőnek részt vennie csak önkéntes belépéssel lehet.
171af. cikk
Közlések a termelők felé
(1) A tagállamok a tárgyév január 31. előtt értesítik a gyapottermelőket:
a)
az engedélyezett fajtákról; a 171aa. cikkel összhangban az említett időpont után engedélyezett fajtákról azonban ugyanezen év március 15-ig kell a termelőket értesíteni;
b)
a földterületek engedélyezésének kritériumairól;
c)
a 171ab. cikk szerinti minimális ültetési sűrűségről;
d)
a kötelezően követendő mezőgazdasági gyakorlatokról.
(2) Fajta engedélyezésének visszavonása esetén a tagállamok legkésőbb január 31-ig értesítik a termelőket a következő évi vetési időszakot illetően.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 11-én.